CELEX: 32007L0018
Language: el
Date: 2007-03-27 00:00:00
Title: Οδηγία 2007/18/ΕΚ της Επιτροπής, της 27ης Μαρτίου 2007 , για την τροποποίηση της οδηγίας 2006/48/ΕΚ του Ευρωπαϊκού Κοινοβουλίου και του Συμβουλίου σχετικά με την εξαίρεση ορισμένων ιδρυμάτων από το πεδίο εφαρμογής της οδηγίας ή την προσθήκη τους σε αυτό καθώς και την αντιμετώπιση των ανοιγμάτων έναντι πολυμερών αναπτυξιακών τραπεζών (Κείμενο που παρουσιάζει ενδιαφέρον για τον ΕΟΧ )

28.3.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 87/9
            
         
      ΟΔΗΓΊΑ 2007/18/ΕΚ ΤΗΣ ΕΠΙΤΡΟΠΉΣ
   
   της 27ης Μαρτίου 2007
   για την τροποποίηση της οδηγίας 2006/48/ΕΚ του Ευρωπαϊκού Κοινοβουλίου και του Συμβουλίου σχετικά με την εξαίρεση ορισμένων ιδρυμάτων από το πεδίο εφαρμογής της οδηγίας ή την προσθήκη τους σε αυτό καθώς και την αντιμετώπιση των ανοιγμάτων έναντι πολυμερών αναπτυξιακών τραπεζών
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2006/48/ΕΚ του Ευρωπαϊκού Κοινοβουλίου και του Συμβουλίου, της 14ης Ιουνίου 2006, σχετικά με την ανάληψη και την άσκηση δραστηριότητας πιστωτικών ιδρυμάτων (αναδιατύπωση) (1), και ιδίως το σημείο 1 στοιχείο δ) του άρθρου 151,
   Εκτιμώντας τα ακόλουθα:
   
               (1)
            
            
               Το άρθρο 2 της οδηγίας 2006/48/ΕΚ αναφέρει τα ιδρύματα τα οποία εξαιρούνται ρητά από το πεδίο εφαρμογής της εν λόγω οδηγίας.
            
         
               (2)
            
            
               Το Υπουργείο Οικονομίας και Επιχειρήσεων της Δανίας ζήτησε τη διαγραφή του Dansk Landbrugs Realkreditfond από τον κατάλογο που περιλαμβάνεται στο άρθρο 2 της οδηγίας 2006/48/ΕΚ. Η αναθεώρηση του νομικού καθεστώτος και της ειδικής δομής του Dansk Landbrugs Realkreditfond δικαιολογεί τη διαγραφή του από το άρθρο 2. Το Υπουργείο Οικονομίας και Επιχειρήσεων γνωστοποίησε εξάλλου ότι μετονομάσθηκε σε Danmarks Skibskredit A/S το Danmarks Skibskreditfond και ζήτησε να αναφέρεται με αυτήν την ονομασία στο εξής.
            
         
               (3)
            
            
               Το παράρτημα VI μέρος 1 σημείο 20 της οδηγίας 2006/48/ΕΚ περιλαμβάνει τα ανοίγματα έναντι των πολυμερών αναπτυξιακών τραπεζών στα οποία εφαρμόζεται συντελεστής στάθμισης 0 %.
            
         
               (4)
            
            
               Η Παγκόσμια Τράπεζα, ενεργώντας εξ ονόματος της Διεθνούς Χρηματοδοτικής Διευκόλυνσης για Ανοσοποίηση, ζήτησε την προσθήκη της διευκόλυνσης αυτής στον κατάλογο του παραρτήματος VI μέρος 1 σημείο 20 της οδηγίας 2006/48/ΕΚ.
            
         
               (5)
            
            
               Η Διεθνής Χρηματοδοτική Διευκόλυνση για Ανοσοποίηση είναι ένα νέο είδος διεθνούς χρηματοδοτικού οργανισμού ανάπτυξης. Διαθέτει χρηματοδοτική βάση η οποία αποτελείται από δεσμευτικές από νομική άποψη υποχρεώσεις πληρωμής («επιχορηγήσεις») εκ μέρους των χορηγών κρατών. Με τα ποσά που θα δανεισθεί η Διεθνής Χρηματοδοτική Διευκόλυνση για Ανοσοποίηση στις διεθνείς κεφαλαιαγορές θα χρηματοδοτήσει προγράμματα εμβολιασμού σε 70 από τις φτωχότερες χώρες του κόσμου. Η Διεθνής Χρηματοδοτική Διευκόλυνση για Ανοσοποίηση θα ενεργήσει ως τράπεζα της Παγκόσμιας Συμφωνίας για Εμβόλια και Ανοσοποίηση και θα διαθέτει κεφάλαια με τα οποία θα επιδοτούνται τα επιλέξιμα προγράμματα ανοσοποίησης των αναπτυσσόμενων χωρών. Η Διεθνής Χρηματοδοτική Διευκόλυνση για Ανοσοποίηση θα αναθέσει τις δύο βασικές της δραστηριότητες σε υφιστάμενες πολυεθνικές οντότητες: η χρηματοδότηση, η χρηματοοικονομική διαχείριση και η διαχείριση των κινδύνων θα ανατεθεί στην Παγκόσμια Τράπεζα, ενώ η διαχείριση του προγράμματος και η γραμματεία στην Παγκόσμια Συμφωνία για Εμβόλια και Ανοσοποίηση.
            
         
               (6)
            
            
               Το προφίλ κινδύνων της Διεθνούς Χρηματοδοτικής Διευκόλυνσης για Ανοσοποίηση είναι ανάλογο με αυτό των πολυμερών τραπεζών ανάπτυξης που περιλαμβάνεται στο παράρτημα VI μέρος 1 σημείο 20 της οδηγίας 2006/48/ΕΚ και για το λόγο αυτό είναι επιλέξιμη για να προστεθεί στο παράρτημα VI μέρος 1 σημείο 20 και κατά συνέπεια να έχει συντελεστή στάθμισης κινδύνου 0 %, όπως προβλέπει η εν λόγω διάταξη.
            
         
               (7)
            
            
               Η Ισλαμική Τράπεζα Ανάπτυξης ζήτησε να προστεθεί στον κατάλογο του παραρτήματος VI μέρος 1 σημείο 20 της οδηγίας 2006/48/ΕΚ.
            
         
               (8)
            
            
               Η Ισλαμική Τράπεζα Ανάπτυξης ιδρύθηκε από τις κυβερνήσεις 29 κρατών με κατά πλειοψηφία μουσουλμανικό πληθυσμό με στόχο την τόνωση της οικονομικής ανάπτυξης και κοινωνικής προόδου καθεμιά ξεχωριστά αλλά και όλων μαζί των χωρών μελών και των μουσουλμανικών κοινοτήτων σύμφωνα με τους κανόνες «Shariah». Η Ισλαμική Τράπεζα Ανάπτυξης μπορεί να αναλάβει οποιαδήποτε δραστηριότητα για την επίτευξη αυτού του στόχου. Η συμφωνία προβλέπει ρητά την πραγματοποίηση επενδύσεων μετοχικού κεφαλαίου, τη χορήγηση δανείων, τη χρηματοδότηση του εμπορίου και τη χορήγηση τεχνικής βοήθειας.
            
         
               (9)
            
            
               Το προφίλ κινδύνων Ισλαμικής Τράπεζας Ανάπτυξης είναι ανάλογο με αυτό των πολυμερών τραπεζών ανάπτυξης που περιλαμβάνεται στο παράρτημα VI μέρος 1 σημείο 20 της οδηγίας 2006/48/ΕΚ και για το λόγο αυτό είναι επιλέξιμη για να προστεθεί στο παράρτημα VI μέρος 1 σημείο 20 και κατά συνέπεια να έχει συντελεστή στάθμισης κινδύνου 0 %, όπως προβλέπει η εν λόγω διάταξη.
            
         
               (10)
            
            
               Πρέπει συνεπώς να τροποποιηθεί αναλόγως η οδηγία 2006/48/ΕΚ.
            
         
               (11)
            
            
               Τα μέτρα που προβλέπονται στην παρούσα οδηγία είναι σύμφωνα με τη γνώμη της ευρωπαϊκής επιτροπής τραπεζών,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Η οδηγία 2006/48/ΕΚ τροποποιείται ως εξής:
   
               1)
            
            
               Το άρθρο 2 τέταρτη περίπτωση αντικαθίσταται από το ακόλουθο κείμενο:
               
                           «—
                        
                        
                           στη Δανία το “Dansk Eksportfinansieringsfond”, το “Danmarks Skibskredit A/S” και το “KommuneKredit”.».
                        
                     
         
               2)
            
            
               Το παράρτημα VI μέρος 1 σημείο 20 αντικαθίσταται από το ακόλουθο κείμενο:
               
                           «20.
                        
                        
                           Στα ανοίγματα έναντι των ακόλουθων πολυμερών τραπεζών ανάπτυξης εφαρμόζεται συντελεστής στάθμευσης 0 %:
                           
                                       α)
                                    
                                    
                                       Διεθνής Τράπεζα Ανασυγκρότησης και Ανάπτυξης·
                                    
                                 
                                       β)
                                    
                                    
                                       Διεθνής Εταιρεία Χρηματοδοτήσεων·
                                    
                                 
                                       γ)
                                    
                                    
                                       Διαμερικανική Τράπεζα Ανάπτυξης·
                                    
                                 
                                       δ)
                                    
                                    
                                       Ασιατική Τράπεζα Ανάπτυξης·
                                    
                                 
                                       ε)
                                    
                                    
                                       Αφρικανική Τράπεζα Ανάπτυξης·
                                    
                                 
                                       στ)
                                    
                                    
                                       Τράπεζα Ανάπτυξης του Συμβουλίου της Ευρώπης·
                                    
                                 
                                       ζ)
                                    
                                    
                                       Σκανδιναβική Τράπεζα Επενδύσεων·
                                    
                                 
                                       η)
                                    
                                    
                                       Τράπεζα Ανάπτυξης της Καραϊβικής·
                                    
                                 
                                       θ)
                                    
                                    
                                       Ευρωπαϊκή Τράπεζα Ανασυγκρότησης και Ανάπτυξης·
                                    
                                 
                                       ι)
                                    
                                    
                                       Ευρωπαϊκή Τράπεζα Επενδύσεων·
                                    
                                 
                                       ια)
                                    
                                    
                                       Ευρωπαϊκό Ταμείο Επενδύσεων·
                                    
                                 
                                       ιβ)
                                    
                                    
                                       Πολυμερής Οργανισμός για την Εγγύηση των Επενδύσεων·
                                    
                                 
                                       ιγ)
                                    
                                    
                                       Διεθνής Χρηματοδοτική Διευκόλυνση για την Ανοσοποίηση·
                                    
                                 
                                       ιδ)
                                    
                                    
                                       Ισλαμική Τράπεζα Ανάπτυξης.».
                                    
                                 
                     
         Άρθρο 2
   1.   Τα κράτη μέλη πρέπει να θεσπίσουν και να δημοσιεύσουν, έως τις 30 Σεπτεμβρίου 2007 το αργότερο, τις απαραίτητες νομοθετικές, κανονιστικές και διοικητικές διατάξεις για τη συμμόρφωσή τους προς την παρούσα οδηγία. Στη συνέχεια πρέπει να κοινοποιήσουν στην Επιτροπή το κείμενο αυτών των διατάξεων καθώς και τον πίνακα αντιστοιχίας αυτών των διατάξεων με την παρούσα οδηγία.
   Οι διατάξεις αυτές θα εφαρμόζονται από την 1η Οκτωβρίου 2007.
   Κατά τη θέσπιση ή κατά την επίσημη δημοσίευση των εν λόγω διατάξεων εκ μέρους των κρατών μελών πρέπει να γίνεται παραπομπή στην παρούσα οδηγία. Επαφίεται στη διακριτική ευχέρεια των κρατών μελών να επιλέξουν τον τρόπο αυτής της παραπομπής.
   2.   Τα κράτη μέλη πρέπει να κοινοποιήσουν στην Επιτροπή το κείμενο των βασικών διατάξεων εθνικού δικαίου που θα θεσπίσουν στον τομέα τον οποίο αφορά η παρούσα οδηγία.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.
   
      Βρυξέλλες, 27 Μαρτίου 2007.
      
         
            Για την Επιτροπή
         
         Charlie McCREEVY
         
         
            Μέλος της Επιτροπής
         
      
   
   
      (1)  ΕΕ L 177 της 30.6.2006, σ. 1.